
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35


U  I M E  R E P U B L I K E  H R V A T S K E 

R J E Š E NJ E

Trgovački sud u Zadru, OIB: 39670464653, po stečajnoj sutkinji Tini Grgas, povodom prijedloga dužnika JOLLY-JBS d.o.o. Šibenik, Ante Šupuka 10, Šibenik, OIB: 00322433664 od 10. kolovoza 2016. za otvaranje predstečajnoga postupka, 5. rujna 2016. 

r i j e š i o  j e

Odbacuje se prijedlog dužnika za otvaranje predstečajnoga postupka nad JOLLY-JBS d.o.o. Šibenik, Ante Šupuka 10, Šibenik.
 
Obrazloženje

Uvodno označeni dužnik je podnio ovom sudu 10. kolovoza 2016. prijedlog za otvaranje predstečajnoga postupka na propisanom obrascu u kojem u bitnom navodi da u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka istog naplatiti s bilo kojeg od njegovih računa, a zbog čega da postoji predstečajni razlog prijeteće nesposobnosti za plaćanje.
Uz prijedlog za otvaranje predstečajnoga postupka dužnik je dostavio sudu popis imovine i obveza te sve isprave iz čl. 26. Stečajnog zakona (Narodne novine broj 71/15, dalje u tekstu: SZ).  
Odredbom čl. 17. st. 1. toč. 12. SZ-a propisano je da se popis imovine i obveza dužnika sastoji između ostalog i od naznake postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka. Nadalje, odredbom čl. 32. st. 1. toč. 4. SZ-a propisano je da će sud odbaciti prijedlog za otvaranje predstečajnoga postupka ako se pred sudom ili javnopravnim tijelom vodi postupak u kojem je dužnik stranka, a koji postupak dužnik nije naveo u popisu imovine i obveza dužnika iako je znao ili morao znati za njegovo postojanje.
Uvidom u popis imovine i obveza priložen uz prijedlog, utvrđeno je da je dužnik u istom naznačio samo neke od sudskih postupaka u kojima je stranka.  Međutim, postupajući u skladu s načelom oficioznosti predstečajnoga postupka iz čl. 11. st. 3. SZ-a, ovaj sud je po službenoj dužnosti pribavio podatke iz eSpis-a tj. jedinstvenog informacijskog sustava za upravljanje i rad na sudskim predmetima te utvrdio da se pred ovim sudom vodi parnični postupak poslovni broj Povrv-205/16 u kojem je tužitelj ZAVOD ZA JAVNO ZDRASTVO ŠIBENIK, a tuženik JOLLY – JBS d.o.o. Šibenik i parnični postupak poslovni broj Povrv-663/15 u kojem je tužitelj JOLLY – JBS d.o.o. Šibenik, a tuženik AM-ADRIA d.o.o. Vodice. Daljnjim uvidom u spis predmeta ovog suda posl. br. Povrv-731/2015 utvrđeno je da su dužniku uredno dostavljena sva pismena kroz postupak ovrhe na temelju vjerodostojne isprave vođen pred javnim bilježnicima, dakle svakako prije podnošenja prijedloga za otvaranje predstečajnoga postupka, iz čega sud zaključuje da je predlagatelj znao, odnosno morao znati za postojanje navedenih sudskih postupka. Stoga je sud temeljem odredbe čl. 32. st. 1. toč. 4. SZ-a odbacio prijedlog za otvaranje predstečajnog postupka.  


U Zadru 5. rujna 2016.


                                           Sutkinja:
                                                                               Ardena Bajlo


	UPUTA O PRAVNOM LIJEKU: 
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 


  	Dostaviti: 
1. Podnositelju prijedloga-dužniku putem e-Oglasne ploče suda
1. e-Oglasna ploča suda
1. U spis 







